Tiener vas vir moord op sy oupaArgieffoto (Foto: WerbeFabrik, Pixabay) ŉ 16-jarige seun is Sondagmiddag in Dullstroom in Mpumalanga in hegtenis geneem nadat hy glo sy 63-jarige oupa vermoor het. Volgens brig. Leonard Hlathi, woordvoerder van die polisie, het dié tiener ŉ vurige woordewisseling met sy oupa gehad, tot op die punt waar hy na sy oupa se kamer gegaan het om ŉ windbuks te kry. Hy het sy oupa glo met die windbuks in die bors geskiet en die bejaarde man het toe op die grond neergeval. Die polisie en paramedici is deur ŉ lid van die publiek na die toneel ontbied. Die bejaarde is op die toneel dood verklaar en die seun is onmiddellik in hegtenis geneem vir moord. Die wapen is vir ballistiese toetse gestuur. Die tiener sal na verwagting eersdaags in die hof verskyn vir die moord op sy oupa. Lt.genl. Mondli Zuma, provinsiale kommissaris van die polisie in Mpumalanga, het gesê die reg moet sy gang gaan.